**Par ēdināšanas izmaksām pašvaldības izglītības iestādēs un izglītojamo likumisko pārstāvju līdzmaksājuma ieviešanas termiņa atlikšanu uz 2024.gada 1.februāri**

***Ēdināšanas izmaksu apmērs pašvaldības izglītības iestādēs***

2023.gada 13.decembrī Ropažu novada pašvaldības domes sēdē nolemts grozīt 2022.gada 20.jūlija lēmumu Nr.1381 “Par ēdināšanas izmaksu noteikšanu Ropažu novada izglītības iestādēs”, kas nosaka pašvaldības izglītības iestāžu ēdināšanas izmaksas.

Pieņemtais lēmums paredz, ka sākot ar 2024. gada 1. janvāri Ropažu novada pašvaldības izglītības iestādēs - no 1.-4. klasei vienreizējas ēdināšanas (pusdienu) maksimālā pakalpojuma cena būs 3,09 EUR dienā; no 5.-12. klasei vienreizējas ēdināšanas (pusdienu) maksimālā pakalpojuma cena būs 3,09 EUR dienā; pirmsskolas izglītības iestāžu un privāto pirmskolas izglītības iestāžu (attiecas arī uz izglītības iestādēm ārpus pašvaldības administratīvās teritorijas) audzēkņu trīsreizējās ēdināšanas (brokastis, pusdienas. launags) maksimālā pakalpojuma cena - 3.50 EUR dienā.

***Izglītojamo likumisko pārstāvju ēdināšanas izmaksu līdzmaksājuma ieviešana ar 2024.gada 1.februāri***

2024. gada 1. janvārī spēkā stāsies grozījumi pašvaldības saistošajos noteikumos Nr. 4/23 "Pašvaldības brīvās iniciatīvas pabalsti Ropažu novadā", kas paredz daļēju vecāku līdzfinansējumu bērnu ēdināšanai izglītības iestādēs un pirmsskolas izglītības iestādēs, 100% ēdināšanas apmaksa tiek saglabāta mazāk aizsargātām iedzīvotāju grupām.

Lai precizētu fizisko personu datu apstrādes līguma nosacījumus (šajā gadījumā norit sarunas ar ēdinātājiem par tiesiski un tehnoloģiski atbilstošāko risinājumu fizisko personu datu apmaiņai), apzinātu mērķa grupas, kurām piešķirams 100 % atbalsts, kā arī nodrošinātu sekmīgu līgumu slēgšanu ar izglītojamo likumiskajiem pārstāvjiem un pakalpojuma administrēšanu, **vecāku līdzmaksājuma ieviešanu par izglītojamo ēdināšanas pakalpojuma nodrošināšanu izglītības iestādēs plānots uzsākt no 2024.gada 1.februāra.** 2024.gada janvāra mēnesī, pēc vienošanās panākšanas ar ēdinātājiem, būs papildus informācija, kādā kārtībā bērnu (attiecināms uz pirmskolas izglītības iestādēm un vispārējās izglītības iestādēm no 5-12. klasei) vecākiem ir jānoslēdz līgums ar ēdināšanas pakalpojumu sniedzēju par vecāku līdzfinansējuma daļu.

Izglītojamo likumisko pārstāvju līdzmaksājums par izglītojamo ēdināšanu izglītības iestādēs tiek ieviests līdz ar ēdināšanas izmaksu sadārdzināšanos, ēdināšanas atbalsta saņēmēju loka paplašināšanu (atbalsts piemērots mērķa grupām arī tad, ja tiek apmeklētas citu novadu izglītības iestādes), ekonomiskās situācijas izmaiņām (inflācija, kredītprocentu likmju pieaugums, energoresursu cenu kāpums u.c. ), un citu pašvaldības pamatfunkciju nodrošināšanai paredzēto izdevumu pieaugumu, kā piemēram, pedagogu darba samaksas paaugstināšanu ar 2024.gada 1.janvāri atbilstoši valsts noteiktajam normatīvajam regulējumam, minimālās algas celšanu ar 2024.gadu u.c. Iepriekš minētie apstākļi būtiski samazina pašvaldības budžeta iespējas 2024.gadā un rada nepieciešamību pārskatīt pašvaldības budžeta sadalījumu, prioritāri nodrošinot pašvaldībai ar likumu uzliktās obligātās funkcijas, nepieciešamības gadījumā pārskatot pašvaldības brīvo iniciatīvu atbalsta sniegšanas nosacījumus (šajā gadījumā tiek pārskatīta izglītojamo ēdināšanas pakalpojumu sniegšana).

***Mērķa grupas, kurām tiks sniegts atbalsts daļējā un pilnā apmērā***

**Bērniem, kas mācās Ropažu novada pašvaldības vispārējās izglītības iestādēs, pašvaldība sedz šādus ēdināšanas izdevumus:**

* no 1.-4. klasei – 100% apmērā (valsts budžeta un pašvaldības finansējums);
* no 5.-12. klasei – 50% apmērā, vecāku līdzfinansējums – 50% apmērā;
* no 5.-12. klasei – 100% apmērā, **attiecas arī uz bērniem kuri mācās** **izglītības iestādēs ārpus pašvaldības administratīvās teritorijas**:
	+ bērniem ar invaliditāti;
	+ aizbildnībā vai audžuģimenē esošiem bērniem vai bērniem, kas zaudējis vienu apgādnieku;
	+ bērniem trūcīgas vai maznodrošinātas ģimenes;

Bērniem no daudzbērnu ģimenes (trīs un vairāk bērni) 100 % ēdināšanas izmaksas tiek segtas, ja bērni no 5.-12. klasei mācās vispārējās izglītības iestādēs, kas atrodas pašvaldības administratīvajā teritorijā.

Lēmums arī paredz, ja izglītības iestādes piedāvā launagu, tā izmaksas sedz vecāki 100% apmērā.

**Bērniem, kuri apmeklē pašvaldības pirmsskolas izglītības iestādes, pašvaldība sedz ēdināšanas izmaksas (brokastis, pusdienas, launagu):**

* 60% apmērā, vecāku līdzfinansējums 40% apmērā;
* 100% apmērā:
	+ bērniem ar invaliditāti;
	+ aizbildnībā vai audžuģimenē esošiem bērniem vai bērniem, kas zaudējis vienu apgādnieku;
	+ bērniem trūcīgas vai maznodrošinātas ģimenes;
	+ bērniem no daudzbērnu ģimenes (trīs un vairāk bērni).

**Šie paši nosacījumi attiecas arī uz bērniem, kuri apmeklē privātās pirmsskolas izglītības iestādes pašvaldības un privātās pirmsskolas izglītības iestādes ārpus pašvaldības administratīvās teritorijas**, ja pašvaldība nevar nodrošināt pirmsskolas izglītības programmu apguvi savās pirmsskolas izglītības iestādēs, ja bērns ir pieteikts pašvaldības rindā un pašvaldības izglītības iestādē, kurā izglītojamais pieteikts, nav brīvu vietu.

***Par nepieciešamību pēc iespējas ātrāk iesniegt iesniegumu Sociālajā dienestā, lai saņemtu atbalstu 100% apmērā (tiem, kas mācās Ropažu novada pašvaldības teritorijā esošajās izglītības iestādēs)***

**Lai saņemtu atbalstu 100% apmērā noteiktajām bērnu grupām**, noteikumi nosaka, ka izglītojamā un vismaz viena likumiskā pārstāvja deklarētajai dzīvesvietai ir jābūt pašvaldības administratīvajā teritorijā un bērna likumiskais pārstāvis **Sociālajā dienestā iesniedz iesniegumu (šeit- iesniegums, ja bērns iegūst izglītību Ropažu novada pašvaldības izglītības iestādē ) ar lūgumu segt ēdināšanas izdevumus.** Iesniegums iesniedzams 1 reizi mācību gada laikā, kas nozīmē, lai saņemtu atbalstu, iesniegums jāiesniedz līdz 2024.gada 31.janvārim un atbalsts būs līdz mācību gada beigām.

Pirms jaunā mācību gada sākuma atkal būs jāiesniedz iesniegums Sociālajā dienestā. Vecākiem arī ir noteikts pienākums informēt Sociālo dienestu, ja bērns maina izglītības iestādi.

***Par nepieciešamību iesniegt iesniegumu Sociālajā dienestā, lai saņemtu ēdināšanas izmaksu kompensāciju par izglītojamajiem, kuri mācās ārpus Ropažu novada pašvaldības teritorijas.***

Lai saņemtu atbalstu par bērnu, kurš mācās izglītības iestādē ārpus Ropažu novada pašvaldības teritorijas bērna likumiskais pārstāvis Sociālajā dienestā reizi mēnesī iesniedz iesniegumu par iepriekšējo mēnesi **(šeit - iesniegums, ja bērns iegūst izglītību izglītības iestādē, kas atrodas ārpus Ropažu novada pašvaldības).**

Atbalsts par ēdināšanu **bērniem, kuri mācās** **izglītības iestādēs ārpus pašvaldības administratīvās teritorijas,** tiks pārskaitīts bērna pārstāvim, ja bērns apmeklē izglītības iestādi ārpus pašvaldības administratīvās teritorijas, pašvaldība reizi mēnesī pārskaitīs atbalstam piešķirtos līdzekļus uz iesniegumā norādīto kredītiestādes kontu, pamatojoties uz klāt pievienoto ēdinātāja rēķinu un maksājumu apliecinošu dokumentu par faktiski saņemtajiem ēdināšanas pakalpojumiem attiecīgajā mēnesī.

**Papildus informācija**

Plašāka informācija par 2023.gada 13.decembrī Ropažu novada pašvaldības domes lēmumu Nr.2912 pieejama šeit: <https://www.ropazi.lv/lv/media/56556/download?attachment>

Grozījumi saistošajos noteikumos pieejami šeit: <https://likumi.lv/ta/id/348038-grozijumi-ropazu-novada-domes-2023-gada-8-marta-saistosajos-noteikumos-nr-423-pasvaldibas-brivas-iniciativas-pabalsti>

Informāciju sagatavoja: Sabiedrisko attiecību nodaļa